De sorte plastiksække på spinningscyklerne og det tætte lag støv i vindueskarmen i motionscenteret i Jetsmark Idrætscenter i Pandrup afspejler, at det er længe siden, der har været nogen. Men det bliver der måske snart lavet om på. For i forbindelse med næste fase af genåbningen, ser det ud til, at indendørs idræt for personer over 18 år må genåbne, hvis medlemmerne kan vise et gyldigt coronapas. Selvom det umiddelbart lyder godt i de flestes ører, at der igen kan løftes vægte i motionscenteret, så tager foreningerne imod nyheden med blandede følelser. - Jeg synes, det er latterligt, siger formanden for foreningen PGU Pandrup, Inger Kristensen. Vil ikke være politimand Det bliver de lokale klubber og foreningers ansvar at tjekke, at deres medlemmer har et gyldigt coronapas, inden de starter træning. Og det strider mod klubbens værdier, mener Inger Kristensen. - Vi er en klub, der er baseret på tillid, og vi har ikke lyst til at skulle være kontrollanter over for vores medlemmer. Det har jeg det simpelthen rigtig dårligt med, siger hun. PGU Pandrup er langt fra den eneste forening, der er skeptisk. - Vi har fået mange spørgsmål fra de foreningsbaserede fitnesscentre, hvor der ikke er bemanding på, fordi de er i tvivl om, hvordan de skal tjekke coronapas. Foreningerne er tvunget til at finde nogle frivillige, der er dedikeret til opgaven med at tjekke coronapas, og det kan være en stor udfordring, fortæller Peter Otto Yde Thomsen, der er formand i DGI Nordjylland. Coronapas kan skade foreningslivet Hvis klubberne ikke kan administrere de mange coronapas kan det få store konsekvenser for aktiviteten, mener han. - Jeg er bange for, at de her coronapas skaber en barriere, der gør, at foreningerne ikke får startet op. Eller at de måske kun får startet halvt op. Eller at de måske slet ikke kommer i gang, siger Peter Otto Yde Thomsen. Tilbage i motionscenteret i Pandrup er Inger Kristensen også nervøs for, om klubben kan håndtere opgaven. - Jeg synes næsten, det vil være umuligt at skulle tjekke de mange medlemmers coronapas. Det er både i forhold til økonomi, tid men også tålmodighed, siger Inger Kristensen. Hun håber derfor, at myndighederne vil indse, at foreningslivet godt kan bero på tillid. - Myndighederne burde leve sig ind i, hvad foreningernes DNA består af. Så vil de se, at vi sagtens kan vise tillid til hinanden, og at vi nemt kan håndtere det her uden at tjekke coronapas, siger hun.

Opsummering:
De nordjyske idrætsforeninger er bekymrede for, om de kan løfte opgaven med at tjekke coronapas hos deres medlemmer.